**צופים יקרים.**

**אנחנו מבקשים להעביר לכם מסר בשמם של אמני ישראל, בכל הארץ, בנושא תקציב התרבות של מדינת ישראל:**

בימים אלו נערכים דיוני תקציב המדינה ומסתמן שבמקום לפעול להעלאה הדרגתית של תקציב התרבות, כפי שסוכם בעבר, בכוונת שר האוצר כחלון לקצץ גם ממעט המשאבים שהופנו עד כה למען הנשמה של האזרחים בישראל.

אנו פונים אליך, אדוני שר האוצר כחלון, מעל במה זו וקוראים לך לא הפנות עורף לתרבות! תרבות אינה מותרות. תרבות הינה צורך חיוני לחברה בריאה והבסיס ליצירתיות, סובלנות ולכידות חברתית.

תקציב התרבות בישראל הוא מהזעומים בעולם המערבי. הוא פחות משני פרומיל. אי הגדלת תקציב התרבות ובטח ובטח שקיצוצו הינם גזר דין מוות לזכותם של ילדים ומבוגרים בכל רחבי הארץ, מכל המגזרים החברתיים לצרוך תרבות.

כחלון אם אינך רוצה שהתרבות תהיה פה לעשירים בלבד, כחלון אם גם אתה מסכים שהתרבות היא הלחם של הנשמה ושלהיות חברתי פירושו גם להיות תרבותי – אז אנו קוראים לך מעל במה זו – אל תיתן את ידך לתקציב שאינו כולל גידול משמעותי בתקציב התרבות - תן לקול שלנו להישמע – אל תחנוק את העשיה התרבותית הנפלאה במדינה הזאת - כי העם רעב גם לתרבות!

אתם יכולים לעזור למאבק: אנא היכנסו לדף הפייסבוק של מאבק התרבות ותמכו בהגדלת תקציב התרבות